Title: L'impressionisme
Course: Visual i Plàstica 6è Primària 1r T

Descripció del tema

Mitjançant l’anàlisi d’algunes de les obres més representatives d’aquest corrent artístic, ens endinsarem en l’Impressionisme des d’un vessant analític i creatiu que ens permetrà comprendre com és l’art pictòric des d’aquesta perspectiva, fins a ser capaços de desenvolupar la nostra creativitat com si fóssim també artistes impressionistes.

Iniciarem la creació d’una carpeta d’aprenentatge o portafolis virtual individual on registrarem tots aquells aprenentatges que anirem assolint, les nostres percepcions subjectives i recerques que ens permetran ampliar la informació i el coneixement que se’n derivi.

Introducció al tema 1

L'Impressionisme és un corrent artístic, definit principalment per la pintura. Sorgeix durant la segona meitat de segle XIX. Aquest moviment s'enfocava primordialment en l'estudi de la percepció òptica de la llum, sent els seus efectes instantanis. Això obligava a l'artista a treballar a l'aire lliure i amb molta rapidesa.

La velocitat amb la qual havien de realitzar-se les pintures va afavorir que es prescindís de les línies, en la majoria dels casos. També s'abandona l'ús de clarobscur, eliminant l'ús del color negre i deixant de banda la perspectiva, element particularment valorat en l'acadèmia tradicional.

A diferència de l'art tradicional, els impressionistes van ser experts de la lluminositat i la coloració. Treballaven directament sobre el llenç i no barrejaven els colors a la paleta, aplicaven pinzellades gruixudes i fraccionades, de manera que, quan l'espectador s'allunya de la tela, pot apreciar efectes d'il·luminació.

Els impressionistes no estaven interessats a representar temes religiosos, històrics o mitològics; sinó elements quotidians com la vida burgesa i el paisatge urbà, per poder explotar el moviment i la llum. Emfatitzaven el llenguatge plàstic de l'obra i no el contingut.

Context històric

L’Impressionisme és un corrent estètic iniciat a França a la segona meitat del S. XIX coincidint amb la segona revolució industrial. Neix en un moment de gran desenvolupament econòmic i cultural, sobretot a ciutats com París, que passa a ser l'escenari de grans canvis urbanístics: apareixen els grans bulevards i les exposicions universals creen monuments emblemàtics com la Torre Eiffel.

 

Amb aquest creixement es consolida la burgesia dins la societat, que imposa nous costums, com per exemple, gaudir del camp com un lloc d’oci i no de treball com era fins aquell moment. Unes excursions campestres que van immortalitzar pintors com Monet i Renoir. 

Subjectivitat i impressions

A la presentació interactiva (Genially) podràs llegir diferents cites d’autors i autores de l’impressionisme. Llegeix-les atentament i les comentarem tots junts. Tingues-les en compte per analitzar les obres que visualitzaràs més endavant.

Fixa't bé en aquests aspectes: la temàtica de què parlen, el punt de vista dels autors, el significat dels conceptes que utilitzen...

Com podràs observar, els pintors i pintores de l'Impressionisme estaven molt interessats a representar, a les seves obres, moments concrets, efímers i fugaços.

Sabries dir quin aparell electrònic és capaç de captar-ho també?

En aquesta mateixa època, va aparèixer la càmera fotogràfica! Aquest invent va influenciar aquesta concepció de la imatge als artistes impressionistes.

Tot i que la qualitat, llum i color de les fotografies encara havia d'evolucionar bastant, com veurem més endavant.

La pinzellada i el color

Aquest corrent artístic va suposar una revolució en l'ús del pinzell i la percepció del color.

Tant, que es va "crear" una nova tècnica pictòrica...

Ja hem vist que els artistes impressionistes van estar influenciats pel nou invent de la càmera fotogràfica pel que fa a la captació de moments concrets, efímers i fugaços en les seves obres.

De la mateixa manera, van prendre consciència de la importància de la llum i el color en la captació d'aquests moments.

La fotografia va animar als i les impressionistes a investigar sobre fenòmens perceptius relacionats amb el color, per damunt de fer estudis descriptius de la realitat.

Espais i naturalesa

Per tal de buscar aquests moments efímers i concrets, els pintors i pintores impressionistes van trobar, en la naturalesa, un espai idoni! Per tant, els espais naturals i a l'aire lliure es van convertir en "tallers de creació” .

Així és com els propis autors i autores en parlaven, llegeix les cites que trobaràs a la presentació interactiva (Genially) atentament, i comparteix la teva opinió amb els companys i companyes: